CELEX: 32014R1294
Language: sk
Date: 2014-12-04 00:00:00
Title: Vykonávacie nariadenie Komisie (EÚ) č. 1294/2014 zo 4. decembra 2014 , ktorým sa mení nariadenie (ES) č. 1238/95, pokiaľ ide o výšku poplatku za žiadosť a poplatku za preskúmanie, ktoré sa uhrádzajú Úradu Spoločenstva pre odrody rastlín

5.12.2014   
            
            
               SK
            
            
               Úradný vestník Európskej únie
            
            
               L 349/30
            
         VYKONÁVACIE NARIADENIE KOMISIE (EÚ) č. 1294/2014
   zo 4. decembra 2014,
   ktorým sa mení nariadenie (ES) č. 1238/95, pokiaľ ide o výšku poplatku za žiadosť a poplatku za preskúmanie, ktoré sa uhrádzajú Úradu Spoločenstva pre odrody rastlín
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 2100/94 z 27. júla 1994 o právach Spoločenstva k odrodám rastlín (1), a najmä na jeho článok 113,
   po porade so správnou radou Úradu Spoločenstva pre odrody rastlín,
   keďže:
   
               (1)
            
            
               V článku 7 nariadenia Komisie (ES) č. 1238/95 (2) sa stanovujú ustanovenia o výške poplatku za žiadosť, ktorý sa uhrádza Úradu Spoločenstva pre odrody rastlín (ďalej len „úrad“) za spracovanie žiadostí o udelenie práva Spoločenstva na ochranu rastlinných odrôd.
            
         
               (2)
            
            
               Na základe skúseností úradu, pokiaľ ide o náklady súvisiace so spracovaním žiadostí o udelenie práv Spoločenstva na ochranu rastlinných odrôd, ktoré nie sú platné, je vhodné znížiť výšku poplatku za žiadosť, ktorý si ponecháva úrad.
            
         
               (3)
            
            
               V článku 8 ods. 1 nariadenia (ES) č. 1238/95 a v prílohe I k uvedenému nariadeniu sa stanovuje výška poplatkov za dojednanie a vykonanie technického preskúmania odrody, ktorá je predmetom žiadosti o právo Spoločenstva na ochranu rastlinných odrôd, ktoré sa uhrádzajú úradu („poplatok za preskúmanie“).
            
         
               (4)
            
            
               Pokiaľ ide o technické preskúmanie odrôd, pri ktorých sa na produkciu materiálu musí opakovane použiť materiál so špecifickými súčasťami, zo skúseností vyplýva, že náklady na toto preskúmanie sa môžu v jednotlivých prípadoch výrazne odlišovať. Poplatok za technické preskúmanie by mal zahŕňať náklady na technické preskúmanie odrody a na každú špecifickú súčasť odrody. Preto by sa nemala stanoviť maximálna výška, pokiaľ ide o poplatok za technické preskúmanie v takýchto prípadoch.
            
         
               (5)
            
            
               Zo skúseností získaných v súvislosti s technickým preskúmaním ďalej vyplýva, že celková výška poplatkov za preskúmanie, ktoré sa uhrádzajú úradu, nepokrýva celkovú výšku poplatkov, ktoré má úrad uhradiť kontrolným úradom. Poplatky, ktoré vyberá úrad, by však v zásade mali pokrývať poplatky, ktoré sám uhrádza. Poplatky stanovené v prílohe I k nariadeniu (ES) č. 1238/95 by sa preto mali zvýšiť. Zároveň by sa nákladové skupiny uvedené v danej prílohe mali zjednodušiť.
            
         
               (6)
            
            
               Nariadenie (ES) č. 1238/95 by sa preto malo zodpovedajúcim spôsobom zmeniť.
            
         
               (7)
            
            
               Opatrenia stanovené v tomto nariadení sú v súlade so stanoviskom Stáleho výboru pre práva Spoločenstva pre odrody rastlín,
            
         PRIJALA TOTO NARIADENIE:
   Článok 1
   Nariadenie (ES) č. 1238/95 sa mení takto:
   
               1.
            
            
               V článku 7 sa odsek 7 nahrádza takto:
               „7.   V prípadoch, v ktorých bol prijatý poplatok za žiadosť, ale žiadosť nie je platná v zmysle článku 50 základného nariadenia, úrad si ponechá 200 EUR z poplatku za žiadosť a vyplatí zvyšnú náhradu pri oboznámení žiadateľa s nedostatkami zistenými v žiadosti.“
            
         
               2.
            
            
               V článku 8 sa odsek 1 nahrádza takto:
               „1.   Poplatky za dojednanie a vykonanie technického preskúmania odrody, ktorá je predmetom žiadosti o právo Spoločenstva na ochranu rastlinných odrôd (poplatok za preskúmanie), sa vyplácajú v súlade s prílohou I za každé začaté vegetačné obdobie. V prípade odrôd, pri ktorých materiál so špecifickými súčasťami musí byť použitý na produkciu materiálu opakovane, poplatok za preskúmanie stanovený v prílohe I treba zaplatiť za takúto odrodu a za každú zo súčastí, v prípade ktorých nie je dostupný oficiálny opis a ktorú tiež treba preskúmať.“
            
         
               3.
            
            
               Príloha I sa mení v súlade s prílohou k tomuto nariadeniu.
            
         Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   Uplatňuje sa od 1. januára 2015.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 4. decembra 2014
      
         
            Za Komisiu
         
         
            predseda
         
         Jean-Claude JUNCKER
      
   
   
      (1)  Ú. v. ES L 227, 1.9.1994, s. 1.
   
      (2)  Nariadenie Komisie (ES) č. 1238/95 z 31. mája 1995 stanovujúce pravidlá pre uplatňovanie nariadenia Rady (ES) č. 2100/94 pokiaľ ide o poplatky, ktoré sa platia Úradu Spoločenstva pre odrody rastlín (Ú. v. ES L 121, 1.6.1995, s. 31).
   
      PRÍLOHA
      Príloha I k nariadeniu (ES) č. 1238/95 sa nahrádza takto:
      
         
            „PRÍLOHA I
            Poplatky súvisiace s technickým preskúmaním podľa článku 8
            Poplatok, ktorý sa má zaplatiť za technické preskúmanie odrody podľa článku 8, sa stanovuje v súlade s touto tabuľkou:
            
                        (v EUR)
                     
                  
                         
                     
                     
                        Nákladová skupina
                     
                     
                        Poplatok
                     
                  
                        
                           Skupina poľnohospodárskych plodín
                        
                     
                  
                        1
                     
                     
                        zemiaky
                     
                     
                        1 960
                     
                  
                        2
                     
                     
                        repka olejná
                     
                     
                        1 860
                     
                  
                        3
                     
                     
                        trávy
                     
                     
                        2 210
                     
                  
                        4
                     
                     
                        ostatné poľnohospodárske druhy
                     
                     
                        1 430
                     
                  
                        
                           Skupina ovocia
                        
                     
                  
                        5
                     
                     
                        jablká
                     
                     
                        3 210
                     
                  
                        6
                     
                     
                        jahody
                     
                     
                        2 740
                     
                  
                        7
                     
                     
                        ostatné druhy ovocia
                     
                     
                        2 550
                     
                  
                        
                           Skupina okrasných rastlín
                        
                     
                  
                        8
                     
                     
                        okrasné rastliny so živými referenčnými kolekciami, skleníkové skúšky
                     
                     
                        2 140
                     
                  
                        9
                     
                     
                        okrasné rastliny so živými referenčnými kolekciami, poľné skúšky
                     
                     
                        1 960
                     
                  
                        10
                     
                     
                        okrasné rastliny bez živých referenčných kolekcií, skleníkové skúšky
                     
                     
                        1 770
                     
                  
                        11
                     
                     
                        okrasné rastliny bez živých referenčných kolekcií, poľné skúšky
                     
                     
                        1 570
                     
                  
                        12
                     
                     
                        okrasné rastliny, špeciálne fytosanitárne podmienky
                     
                     
                        3 040
                     
                  
                        
                           Skupina zeleniny
                        
                     
                  
                        13
                     
                     
                        zelenina, skleníkové skúšky
                     
                     
                        2 150
                     
                  
                        14
                     
                     
                        zelenina, poľné skúšky
                     
                     
                        1 960“